มือระวิง
ถือเป็นอธิบดีกรมบังคับคดีที่เป็นทั้งนักกฎหมายและยังรู้เรื่องเศรษฐกิจอีกด้วย
22 ม.ค. 2559

ถือเป็นอธิบดีกรมบังคับคดีที่เป็นทั้งนักกฎหมายและยังรู้เรื่องเศรษฐกิจอีกด้วย
รื่นวดี สุวรรณมงคล เลยตั้งเป้าจะให้กรมที่ลูกหนี้เห็นชื่อก็ผวา กลายเป็นกรมที่ให้ความช่วยเหลือแทน โดยเฉพาะการเร่งจัดไกล่เกลี่ยหนี้ครัวเรือน อย่างหนี้บัตรเครดิต รวมทั้งสินเชื่อบุคคล รวมทั้งกลุ่มเอสเอ็มอี 
เริ่มศักราชใหม่ปีนี้ รื่นวดี ก็เดินหน้าให้กรมบังคับคดีเป็นส่วนหนึ่งในการขับเคลื่อนเศรษฐกิจ ตามแผนที่รัฐบาลบรรจุไว้ นัดเจอสภาอุตสาหกรรมแห่งประเทศไทย (สอท.) และสมาคมธนาคารไทย ไปแล้ว รับเรื่องที่ยังเป็นปัญหามาเป็นพะเรอเกวียน บางเรื่องก็แก้ไขไปแล้ว บางเรื่องยังแก้ไขไม่ได้ ก็เตรียมหาทางแก้ต่อไป
คิวล่าสุดเป็นของ วิรไท สันติประภพ ผู้ว่าแบงก์ชาติ ที่ใช้เวลาคุยกันนาน ต่างคนต่างถ้อยทีถ้อยอาศัย หารือเรื่องการแก้ปัญหาหนี้ครัวเรือนที่เป็นเรื่องใหญ่อยู่ตอนนี้ โดยผู้ว่าฯ วิรไท งัดประสบการณ์ที่ไปต่างประเทศมาเล่าถึงวิธีการปรับโครงสร้างหนี้ ซึ่งก็คล้ายกับกรมบังคับคดีที่จัดให้มีการไกล่เกลี่ยไปแล้ว
แถมยังมีข่าวดีร่างแก้ไข พ.ร.บ.ล้มละลาย เปิดทางให้ฟื้นฟูกิจการเอสเอ็มอีเข้า สนช. แต่ก็ถูก สนช.หลายคนถามว่า ทำไมให้แค่ธุรกิจ 3-10 ล้าน เข้ากระบวนการฟื้นฟูได้
ในฐานะนักกฎหมายและทำเรื่องนี้มากับมือ
อธิบดีตอบทันทีว่า เพราะธุรกิจเล็กๆ ต่ำกว่า 3 ล้าน จับเข้ากระบวนการไกล่เกลี่ยหมดแล้ว จนปีที่แล้วทำยอดไกล่เกลี่ยหนี้กลุ่มนี้ได้สูงสุดในรอบ 5 ปี
สนช.เลยยอมผ่านร่างกฎหมายนี้แต่โดยดี